যে কোনও ভাঙচুর, বিশৃঙ্খলার ঘটনা মানুষের মনে খারাপ ধারণা তৈরি করে। সেটা পুলিশের উপস্থিতিতে হলে আরও বিরূপ প্রতিক্রিয়ার সৃষ্টি হয়। তাই ওই ঘটনা সম্পর্কে পুলিশকে আগাম সতর্ক থাকতে হবে। 
সোমবার কলকাতা পুলিশের মাসিক ‘ক্রাইম কনফারেন্সে’ থানার ওসি-সহ উচ্চপদস্থ আধিকারিকের এই পরামর্শই দিলেন কমিশনার রাজীব কুমার।
সম্প্রতি রোগী-মৃত্যু নিয়ে একবালপুরে সিএমআরআই হাসপাতালে পুলিশের উপস্থিতিতে ভাঙচুর-তাণ্ডবের ঘটনায় সেখানে ভর্তি থাকা রোগীদের পরিবারের লোকজন আতঙ্কিত হয়ে পড়েছিলেন। এ নিয়ে সমালোচনা হওয়ায় দু’দিনের মাথায় আলিপুর থানার ওসি এবং অতিরিক্ত ওসি’কে সরিয়ে দেন পুলিশ কমিশনার। 
এদিন আলিপুরের ঘটনার উল্লেখ না করেও পুলিশ কমিশনার থানার ওসিদের নির্দেশ দিয়েছেন, প্রত্যেকের থানা এলাকায় কোনও প্রতিষ্ঠানকে কেন্দ্র করে মানুষের মধ্যে ক্ষোভের সঞ্চার হচ্ছে কি না, তার আগাম খবর রাখতে হবে। জানিয়েছেন, কোনও গোলমাল হলে দ্রুত মোকাবিলা করতে হবে। ছোটখাটো ঘটনাতেও ঘটনাস্থলে পৌঁছে গোড়াতেই তা নির্মূল করতে হবে।
পুলিশ কমিশনার এ মাসেই পাশ হওয়া কেন্দ্রীয় ট্র্যাফিক আইন নিয়ে পুলিশ আধিকারিকদের সতর্ক করেন। তিনি জানান, নতুন নিয়মে ট্র্যাফিক আইন ভঙ্গকারীদের প্রচুর পরিমাণে জরিমানার বিধি রয়েছে। খুব শীঘ্রই কলকাতাতে তা চালু হবে। পুলিশ আধিকারিকেরাও যাতে ওই জরিমানা সম্পর্কে সচেতন থাকেন, তার জন্য তথ্য সম্বলিত একটি ‘ওয়েব-লিঙ্ক’ স্মার্টফোনে রাখার কথা বলেছেন। জানিয়েছেন, পুলিশকর্মীরা যেন ওই আইনভঙ্গ না করেন। তাতে মানুষের মধ্যে ক্ষোভ সৃষ্টি হবে। এছা়ড়া, পুলিশকর্মীদের ক্ষেত্রে জরিমানা হবে দ্বিগুণ! 
গত সপ্তাহে বেনেপুকুর থানা এলাকায় স্বর্ণ-ঋণ সংস্থায় গয়না ডাকাতির প্রসঙ্গ তুলে রাজীব থানার ওসি’দের নির্দেশ দিয়েছেন যে, ওই ধরনের কারবারীদের সম্পর্কে খোঁজখবর রা‌খতে। সংস্থাগুলি কতদিন ধরে কারবার করছে, সংস্থায় নিরাপত্তারক্ষী রয়েছে কি না, সিসিটিভি ফুটেজ আছে কি না— তা-ও খতিয়ে দেখতে বলেছেন। মোটরবাইক, ল্যাপটপ, মোবাইল চুরির বিষয়েও কমিশনার এদিন উদ্বেগপ্রকাশ করেন বলে পুলিশ সূত্রের খবর।